KOMISIJOS REGLAMENTAS (EB) Nr. 1307/2008
2008 m. gruodžio 19 d.
kuriuo nustatomos tam tikrų žuvininkystės produktų 2009 žvejybos metų referencinės kainos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl bendro žuvininkystės ir akvakultūros produktų rinkų organizavimo (1), ypač į jo 29 straipsnio 1 ir 5 dalis,
kadangi:
(1)
Reglamente (EB) Nr. 104/2000 nustatyta, kad Bendrijoje galiojančios referencinės kainos kiekvienais metais pagal produktų kategorijas gali būti nustatomos produktams, kuriems taikomos 28 straipsnio 1 dalyje nustatytos muitų tarifų taikymo sustabdymo priemonės. Tas pats galioja produktams, kuriems referencinė kaina taikoma pagal jiems privalomas PPO muitų tarifų mažinimo taisykles arba kai kuriuos kitus preferencinius susitarimus.
(2)
Kaip nurodyta Reglamento (EB) Nr. 104/2000 29 straipsnio 3 dalies a punkte, to reglamento I priedo A ir B dalyse išvardytų produktų referencinė kaina turi būti lygi pašalinimo iš rinkos kainai, nustatytai pagal to reglamento 20 straipsnio 1 dalį.
(3)
Komisijos reglamente (EB) Nr. 1309/2008 (2) nustatytos atitinkamų produktų 2009 žvejybos metais Bendrijoje taikomos pašalinimo iš rinkos kainos.
(4)
Kaip nustatyta Reglamento (EB) Nr. 104/2000 29 straipsnio 3 dalies d punkte, kitų produktų, nenurodytų to reglamento I ir II prieduose, referencinės kainos nustatomos visų pirma remiantis muitinės verčių, užregistruotų valstybių narių importo rinkose arba importo uostuose per trejus metus prieš dieną, kurią nustatoma referencinė kaina, svertiniu vidurkiu.
(5)
Referencinės kainos neprivaloma nustatyti iš trečiųjų valstybių nedideliais kiekiais importuojamiems produktams, kuriems taikomi Reglamento (EB) Nr. 104/2000 29 straipsnio 1 dalyje išdėstyti kriterijai.
(6)
Šiame reglamente numatytos priemonės atitinka Žuvininkystės produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento priede nustatomos žuvininkystės produktų 2009 žvejybos metų referencinės kainos, kaip nurodyta Reglamento (EB) Nr. 104/2000 29 straipsnyje.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2009 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. gruodžio 19 d.